b'\n_START_ARTICLE_\nKiievi ol\xc3\xbcmpiastaadion\n_START_PARAGRAPH_\nKiievi ol\xc3\xbcmpiastaadion (ukraina keeles \xd0\xbd\xd0\xb0\xd1\x86\xd1\x96\xd0\xbe\xd0\xbd\xd0\xb0\xd0\xbb\xd1\x8c\xd0\xbd\xd0\xb8\xd0\xb9 \xd1\x81\xd0\xbf\xd0\xbe\xd1\x80\xd1\x82\xd0\xb8\xd0\xb2\xd0\xbd\xd0\xb8\xd0\xb9 \xd0\xba\xd0\xbe\xd0\xbc\xd0\xbf\xd0\xbb\xd0\xb5\xd0\xba\xd1\x81 \xc2\xab\xd0\x9e\xd0\xbb\xd1\x96\xd0\xbc\xd0\xbf\xd1\x96\xd0\xb9\xd1\x81\xd1\x8c\xd0\xba\xd0\xb8\xd0\xb9\xc2\xbb) on Ukraina pealinnas Kiievis asuv jalgpallistaadion._NEWLINE_T\xc3\xa4nap\xc3\xa4evase staadioni kohal avati 1923. aastal Punane staadion. Aastal 1936 hakati selle kohale rajama t\xc3\xa4nap\xc3\xa4evast staadioni arhitekti M\xc3\xb5hhailo Gret\xc5\xa1\xc3\xb5na projekti j\xc3\xa4rgi. Uus staadion pidi mahutama 50 000 pealtvaatajat. Staadioni pidulik avamine oli m\xc3\xa4\xc3\xa4ratud 22. juunile 1941, kuid samal p\xc3\xa4eval puhkes Suur Isamaas\xc3\xb5da ja staadion avati alles p\xc3\xa4rast selle l\xc3\xb5ppu 22. juunil 1946. Staadionile anti Nikita Hru\xc5\xa1t\xc5\xa1ovi nimi, kes oli sel ajal Ukraina Kommunistliku Partei keskkomitee esimene sekret\xc3\xa4r._NEWLINE_1966\xe2\x80\x931968 ehitati staadion p\xc3\xb5hjalikult \xc3\xbcmber. Trib\xc3\xbc\xc3\xbcn ehitati kahekorruseliseks ja pealtvaatajakohtade arvu suurendati 100 000-ni. Staadioni maa-alal valmisid sisehall, mis oli m\xc3\xb5eldud peamiselt tennise jaoks, kuid seal sai ka korraldada k\xc3\xa4sipalli- ja v\xc3\xb5rkpalliv\xc3\xb5istlusi, kaks treeninguteks m\xc3\xb5eldud jalgpalliv\xc3\xa4ljakut, m\xc3\xb5ned lahtised saviliivakattega tennisev\xc3\xa4ljakud, heitesektor ja isegi suusah\xc3\xbcppetorn. \xc3\x9chtlasi v\xc3\xb5eti staadionilt Hru\xc5\xa1t\xc5\xa1ovi nimi ja selle nimeks sai Kiievi keskstaadion._NEWLINE_1978\xe2\x80\x931980 rekonstrueeriti staadion uuesti. Valgustus asendati v\xc3\xb5imsamaga (1500 luksi). Pealtvaatajate arv (kuni 100 000) j\xc3\xa4i endiseks, lisandus ajakirjanike sektor 4000 kohaga. Taas muutus staadioni nimi: selleks sai Vabariiklik staadion. \xc3\x9cmberehitus l\xc3\xb5ppes 1980. aasta suveol\xc3\xbcmpiam\xc3\xa4ngude alguseks. Staadionil toimusid ol\xc3\xbcmpiam\xc3\xa4ngude jalgpalliturniiri m\xc3\xa4ngud: \xc3\xbche alagrupi k\xc3\xb5ik kuus kohtumist ja \xc3\xbcks veerandfinaal. Sellep\xc3\xa4rast nimetataksegi seda staadioni ol\xc3\xbcmpiastaadioniks, et seal on peetud ol\xc3\xbcmpiam\xc3\xa4ngude kohtumisi._NEWLINE_Selleks et staadion vastaks rahvusvahelistele standarditele, toimus 1997\xe2\x80\x931999 j\xc3\xa4rgmine rekonstrueerimine. K\xc3\xb5ige silmatorkavamad olid muutused trib\xc3\xbc\xc3\xbcnidel: kui enne istusid pealtvaatajad pikkadel pinkidel, siis n\xc3\xbc\xc3\xbcd sai iga pealtvaataja eraldi plasttooli. Seet\xc3\xb5ttu v\xc3\xa4henes pealtvaatajakohtade arv 83 450-ni. Ka jooksuradade kate ja staadioni kate (looduslik muru) viidi vastavusse rahvusvaheliste n\xc3\xb5udmistega._NEWLINE_Seni viimane \xc3\xbcmberehitus algas 2008. aasta s\xc3\xbcgisel. Pealtvaatajakohtade arvu v\xc3\xa4hendati 70 050-ni. Selle arvelt laiendati sektorite vahek\xc3\xa4ike, VIP-loo\xc5\xbei, lisati kohti ajakirjanikele ja liikumispuudega inimestele. K\xc3\xb5ik istekohad viidi katuse alla. Trib\xc3\xbc\xc3\xbcnide kallet suurendati 15%-ni, et ka kaugematest nurkadest oleks staadionil toimuvale parem vaade. T\xc3\xb6\xc3\xb6 nende \xc3\xbcmberehituste kallal ei katkenud \xc3\xb6\xc3\xb6sekski ja \xc3\xbcmberehituse k\xc3\xa4iku sai veebikaamera kaudu kogu aeg j\xc3\xa4lgida._NEWLINE_Staadioni avas uuesti 8. oktoobril 2011 Ukraina president Viktor Janukovit\xc5\xa1. Avamistseremoonial esines 40-minutilise kontserdiga Shakira._NEWLINE_Staadionil peeti Jalgpalli 2012. aasta Euroopa meistriv\xc3\xb5istluste kolm alagrupikohtumist, \xc3\xbcks veerandfinaal, \xc3\xbcks poolfinaal ja finaal.'